41

Il-motivi li għalihom il-Qorti Ġenerali laqgħet l-ewwel motiv tar-rikors, li jinsabu fil-punti 34 sa 52 tas-sentenza ta’ annullament, huma dawn li ġejjin: “34 [G]ħandu jiġi kkonstatat li l-Bord tal-Appell baqa’ ma stabbilixxiex li l-pubbliku rilevanti f’dan il-każ ser jistabbilixxi immedjatament u mingħajr riflessjoni relazzjoni konkreta u diretta bejn il-prodotti u s-servizzi inkwistjoni, minn naħa, u s-sinjal Limbic® Types, min-naħa l-oħra. 35 Ċertament, is-simbolu ‘®’ u l-kelma ‘types’ jistgħu jinftiehmu mill-pubbliku kkonċernat, tal-ewwel li jirrappreżenta s-sinjal li jindika trade mark irreġistrata u t-tieni li jikkostitwixxi kelma kurrenti Ingliża li tirreferi għall-forma ġenerali, l-istruttura jew il-karattru li jiddistingwi tip, grupp jew klassi partikolari ta’ persuni ħajjin jew oġġetti. It-tifsira ta’ dawn iż-żewġ elementi fir-rigward tal-pubbliku rilevanti, kif sostnut mill-Bord tal-Appell, ma hijiex ikkontestata mir-rikorrenti u għandha tiġi kkonfermata għall-istess raġunijiet bħal dawk esposti fid-deċiżjoni kkontestata. 36 Madankollu, ma huwiex biżżejjed li wieħed jew iktar mill-elementi li jikkomponu sinjal ikunu deskrittivi; il-karattru deskrittiv għandu jiġi kkonstatat għas-sinjal kollu kemm hu, inkluż, f’dan il-każ, it-tielet kelma, jiġifieri l-kelma ‘limbic’ (ara, f’dan is-sens, is-sentenza tas‑26 ta’ Frar 2016, provima Warenhandels vs UASI – Renfro (HOT SOX), T‑543/14, mhux ippubblikata, EU:T:2016:102, punt 29). 37 F’dan ir-rigward, kif irrileva l-EUIPO, bħall-eżaminatur u l-Bord tal-Appell, il-kelma ‘limbic’, kif ikkonfermata b’mod partikolari mill-Oxford English Dictionary, tirreferi għas-‘sistema limbika’ (limbic system bl-Ingliż) li tirreferi għal reġjun tal-moħħ li jinfluwenza r-regolazzjoni ormonali u s-sistema newroveġetattiva. Ir-rikorrenti qablet ma’ din id-definizzjoni waqt il-proċedura. 38 Madankollu, għandu jiġi kkunsidrat, fl-ewwel lok, li, kif ġustament issostni r-rikorrenti, il-formulazzjoni tat-tliet kelmiet li jikkomponu t-trade mark li għaliha saret l-applikazzjoni ma hijiex normali f’dak li jirrigwarda l-prodotti u s-servizzi inkwistjoni. 39 Fil-fatt, mid-definizzjonijiet differenti tad-dizzjunarju ċċitati mill-eżaminatur u mill-Bord tal-Appell jirriżulta li l-kelma ‘limbic’ normalment tintuża bl-Ingliż bħala li tifforma parti mill-espressjonijiet magħrufa ‘limbic system’ jew ‘limbic lobe’ li jiddeskrivu ċerta parti tal-moħħ. 40 Issa, fir-rigward tat-trade mark li għaliha saret l-applikazzjoni, minn naħa, il-kelma ‘limbic’ tneħħiet mill-espressjoni li normalment tagħtiha s-sens tagħha. Għalhekk, il-kelma ‘limbic’ kienet nieqsa mis-sens ċar u dirett tagħha. 41 Min-naħa l-oħra, tidher fit-trade mark li għaliha saret l-applikazzjoni flimkien mas-simbolu ‘®’ u l-kelma ‘types’, jiġifieri taħlita li ma hijiex komuni jew abitwali fl-istruttura tal-Ingliż. 42 Għalhekk, minħabba l-karattru mhux tas-soltu tal-kombinazzjoni li tirrigwarda l-prodotti u s-servizzi kkonċernati, il-formulazzjoni tat-trade mark proposta għar-reġistrazzjoni toħloq impressjoni differenti minn dik prodotta mis-sempliċi għaqda tal-elementi li jifformawha, li huwa tali li jagħti lit-trade mark li għaliha saret l-applikazzjoni karattru mhux deskrittiv tal-prodotti u tas-servizzi inkwistjoni (ara, f’dan is-sens, il-ġurisprudenza msemmija fil-punt 21 iktar ’il fuq). 43 Fit-tieni lok, għandu jiġi kkonstatat, kif issostni wkoll ġustament ir-rikorrenti, li l-kelma ‘limbic’ li tirreferi għas-sistema limbika tikkostitwixxi kelma medika relatata man-newroloġija u għalhekk kelma speċjalizzata ħafna. 44 F’dan ir-rigward, għandu jiġi rrilevat li l-Bord tal-Appell sempliċement ikkonstata li l-pubbliku rilevanti kien jifhem it-trade mark bħala li tirreferi għal tipi differenti ta’ personalità, li kienu jirreaġixxu b’mod differenti għall-istimulu tas-sistema limbika. 45 Issa, ma huwiex stabbilit, konformement mal-ġurisprudenza ċċitata fil-punt 22 iktar ’il fuq, li l-pubbliku rilevanti, li ma jinkludix il-professjonijiet mediċi, jifhem il-kelma ‘limbic’ immedjatament, mingħajr riflessjoni oħra, bħala li tirreferi għal parti mill-moħħ jew, tal-inqas, għall-parti tal-moħħ li tinfluwenza r-regolazzjoni ormonali u s-sistema newroveġetattiva. Lanqas ma huwa stabbilit li l-pubbliku rilevanti jipperċepixxi, mingħajr ebda riflessjoni oħra, l-għaqda tat-tliet elementi kostituttivi tat-trade mark li għaliha saret l-applikazzjoni bħala li jagħtu s-sens ta’ tipi differenti ta’ personalità, li jirreaġixxu b’mod differenti għall-istimuli tal-parti tal-moħħ li tinfluwenza r-regolazzjoni ormonali u s-sistema newroveġetattiva u għalhekk bħala indikazzjoni deskrittiva tal-prodotti u tas-servizzi inkwistjoni jew ta’ waħda mill-karatteristiċi tagħhom. 46 Fl-aħħar, il-fatt li s-servizzi inkwistjoni (li jaqgħu fil-klassijiet 35 u 41) jistgħu jkunu intiżi sabiex jinformaw dwar it-tipi limbiċi differenti u jippermettu lill-impriżi jiddeterminaw l-aħjar strateġija tagħhom ta’ reklamar u ta’ bejgħ skont it-tipi differenti ta’ personalità, kif iqis il-Bord tal-Appell fil-punti 22 u 23 tad-deċiżjoni kkontestata, ma huwiex biżżejjed sabiex it-trade mark li għaliha saret l-applikazzjoni tiġi kkunsidrata bħala deskrittiva tal-imsemmija servizzi. 47 Fil-fatt, minbarra l-fatt li t-trade mark li għaliha saret l-applikazzjoni tuża kelma li tintuża f’għaqda mhux tas-soltu u li hija nieqsa mis-sens ċar u dirett tagħha, ma huwiex stabbilit li l-professjonist medju, b’mod partikolari fil-qasam tar-reklamar, tal-amministrazzjoni kummerċjali u tal-amministrazzjoni tar-riżorsi umani u tal-impriżi, fil-preżenza ta’ kelma speċjalizzata ta’ mediċina, ma għandux tal-inqas jintrabat fi proċess ta’ interpretazzjoni, li jimplika terminu ta’ riflessjoni, sabiex jifhem is-sens tat-trade mark proposta għas-servizzi inkwistjoni. Issa, tali proċess ta’ interpretazzjoni huwa inkompatibbli mar-rikonoxximent tal-karattru deskrittiv li t-tifsira tiegħu għandha tiġi pperċepita immedjatament mingħajr riflessjoni ulterjuri (ara, f’dan is-sens, is-sentenza tas‑7 ta’ Ġunju 2011, Psytech International vs UASI – Institute for Personality & Ability Testing (16PF), T‑507/08, mhux ippubblikata, EU:T:2011:253, punt 40). 48 Bl-istess mod, għal raġunijiet identiċi (ara l-punt 47 iktar ’il fuq), għandu jiġi rrilevat li, anki jekk il-prodotti inkwistjoni fil-qasam tal-konsulenza lill-impriżi u tal-konsulenzi dwar l-amministrazzjoni tar-riżorsi umani (li jaqgħu fil-klassi 16) jistgħu jinformaw dwar it-tipi limbiċi differenti u l-aġir tagħhom u dwar l-aħjar mod kif jidentifikaw, kif iqis il-Bord tal-Appell fil-punt 21 tad-deċiżjoni kkontestata, din il-konstatazzjoni ma hijiex biżżejjed sabiex it-trade mark li għaliha saret l-applikazzjoni titqies li hija deskrittiva tal-imsemmija prodotti. 49 Barra minn hekk, fir-rigward tal-evalwazzjoni tal-karattru deskrittiv tat-trade mark li għaliha saret l-applikazzjoni għal dak li jikkonċerna l-komprensjoni li l-pubbliku inġenerali għandu tagħha, huwa biżżejjed li jiġi rrilevat li, fid-dawl tal-kunsiderazzjonijiet preċedenti, din timplika iktar u iktar proċess ta’ interpretazzjoni li huwa inkompatibbli man-natura deskrittiva ta’ trade mark (ara, f’dan is-sens, is-sentenza tas‑7 ta’ Ġunju 2011, 16PF, T‑507/08, mhux ippubblikata, EU:T:2011:253, punt 43). 50 Fir-rigward tal-ġurisprudenza invokata mill-EUIPO li skontha sinjal verbali għandu jiġi rrifjutat ir-reġistrazzjoni, skont l-Artikolu 7(1)(c) tar-Regolament Nru 207/2009 jekk, tal-inqas f’waħda mit-tifsiriet potenzjali tiegħu, huwa jindika karatteristika tal-prodotti u tas-servizzi kkonċernati (sentenza tat‑23 ta’ Ottubru 2003, UASI vs Wrigley, C‑191/01 P, EU:C:2003:579, punt 32), huwa biżżejjed li jiġi rrilevat, fid-dawl ta’ dak li ntqal, li t-trade mark li għaliha saret l-applikazzjoni ma tagħtix tifsira suffiċjentement ċara u diretta sabiex tkun tista’ titqies mill-pubbliku rilevanti bħala deskrittiva tal-prodotti u tas-servizzi inkwistjoni. 51 Għandu jiġi konkluż li l-evalwazzjoni tal-Bord tal-Appell li s-sinjal Limbic® Types jinftiehem mill-pubbliku rilevanti fis-sens ta’ tipi differenti ta’ personalità li jirreaġixxu b’mod differenti għall-istimuli tas-sistema limbika hija żbaljata. 52 Bl-istess mod, il-Bord tal-Appell wettaq żball ta’ evalwazzjoni meta kkunsidra li l-imsemmi sinjal kellu rabta suffiċjentement diretta u konkreta mal-prodotti u mas-servizzi kkonċernati fil-klassijiet 16, 35 u 41.”